同官登敕局小樓觀雪
作者：樓鑰
朝代：宋

paragraphs: 去年歲豐登，雨晹應時須。
所欠惟一雪，祈禳遍精廬。
晚亦粗飄瞥，六花舞空虛。
雲氣不待族，風伯隨驅除。
淺春寒尚深，忽見雲糢糊。
撒鹽壓衡茅，晨興粟生膚。
隨班上原廟，恍若登蓬壺。
岧嶤宮殿深，朱扉黄金鋪。
百神衛靈居，半天散瓊琚。
又疑守護嚴，寶網絡明珠。
參差鵷鷺行，簪笏皆沾濡。
退歸冷局中，窗間竹扶疎。
爲思此絕景，往往終年無。
不應憚凌寒，閉門守紅爐。
爲君登危樓，深盃泛駝酥。
崔嵬瞻吳山，莽蒼望西湖。
瓊枝宿饑鷹，玉街走韓盧。
酒興萬里遠，容我歌且呼。
坐欲斲五言，所媿李與蘇。
君與工屬聯，灞橋去騎馿。